ธนาคารออมสิน แจงไม่มีส่วนเกี่ยวข้องกับเพจชวนเล่นหวยออนไลน์ ขอให้ประชาชนอย่าหลงเชื่อ
ธนาคารออมสิน แจงไม่มีส่วนเกี่ยวข้องกับเพจชวนเล่นหวยออนไลน์ ขอให้ประชาชนอย่าหลงเชื่อ นายชาติชาย พยุหนาวีชัย ผู้อำนวยการธนาคารออมสิน เปิดเผยว่า สืบเนื่องจากมีสื่อสังคมออนไลน์ในหลายเพจมีการแอบอ้างนำข้อความสลากออมสินและตราสัญลักษณ์ของธนาคารออมสินไปเผยแพร่เชิญชวนให้ประชาชนซื้อหวยออนไลน์นั้น ธนาคารออมสินขอแจ้งว่า ธนาคารฯ ไม่มีส่วนเกี่ยวข้องแต่อย่างใด โดยที่การกระทำดังกล่าวได้ส่งผลให้เกิดความเสียหายต่อภาพลักษณ์และชื่อเสียงของธนาคารออมสิน และเกิดความเสียหายต่อประชาชนที่อาจถูกหลอกลวงให้เสียเงินเสียทรัพย์ได้ ดังนั้นจึงขอเตือนให้ลูกค้าและประชาชนอย่าได้หลงเชื่อโดยเด็ดขาด ทั้งนี้ ธนาคารฯ จะดำเนินการทางกฎหมายกับผู้ที่แอบอ้างข้างต้นต่อไปอย่างไรก็ตาม สลากออมสิน ถือเป็นบริการเงินฝากประเภทหนึ่งของธนาคารออมสิน แบบมีระยะเวลา เมื่อฝากเงินครบระยะเวลาตามที่กำหนด จะได้คืนทั้งเงินต้นและดอกเบี้ย โดยในระหว่างปีก่อนครบอายุการฝาก ผู้ฝากจะได้ลุ้นรับเงินรางวัลเป็นแรงจูงใจในการออม ซึ่งปัจจุบันธนาคารออมสินเปิดให้บริการสลากออมสิน ที่มีให้เลือกออมได้ทั้งแบบปกติ และแบบดิจิทัล มีระยะเวลาให้เลือกทั้งแบบ 1 ปี 2 ปี 3 ปี และแบบ 5 ปี ราคาต่อหน่วย และอัตราผลตอบแทนแตกต่าง เปิดให้บริการผ่านทั้งช่องทางเคาน์เตอร์สาขาปกติและผ่านระบบโมบายแบงก์กิ้ง (MyMo) ของธนาคารฯ ทั้งนี้หากต้องการข้อมูลเพิ่มเติม ติดต่อสอบถามได้ที่ ศูนย์ลูกค้าสัมพันธ์ ธนาคารออมสิน โทร.1115